Symbol rozcestia O iných významoch výrazu *La Rochelle* pozri *La Rochelle (rozlišovacia stránka)*.
Súradnice: 46°9′34″S 1°9′5″Z﻿ / ﻿46,15944°S 1,15139°Z﻿ / 46.15944; -1.15139

**La Rochelle** je prístavné mesto v západnom Francúzsku na pobreží Atlantického oceánu v Biskajskom zálive. Je hlavným mestom departementu Charente-Maritime v regióne Nové Akvitánsko. Prístav je prirodzene chránený bariérou ostrovov Ré, Oléron, Aix a Madame. S ostrovom Ré je mesto spojené od 19. mája 1988 najdlhším mostom vo Francúzsku.

Mesto má rozlohu 28,43 km². Najvyšší bod je položený 28 m n. m. a najnižší bod 0 m n. m.

Dejiny
------

### Starovek

V staroveku bola oblasť La Rochelle súčasťou Galie. Rimania potom túto oblasť obsadili a začali tu produkovať soľ a víno, ktoré rozvážali po celej ríši. Z tejto doby sa dochovali rímske domy a nádrže na výrobu soli odparovaním morskej vody.

### Stredovek

Prvým predchodcom dnešného mesta bola dedina *Cougnes* o ktorej pôvode nie je veľa známe. V 9. storočí v dôsledku rozširovania Cougnes vzniklo rybárske mesto *Rupelle* (Malá skala), od ktorého je odvodený názov La Rochelle. Samotné La Rochelle bolo založené v 10. storočí, keď tejto obci v roku 961 Viliam IV. udelil mestské a prístavné práva. Už v 12. storočí sa mesto stalo významným prístavom. 1130 bolo La Rochelle obohnané hradbami a v roku 1137 potvrdené Ľudovítom VII. ako slobodný prístav. To urobilo z La Rochelle najväčší prístav na Atlantickom pobreží a na nasledujúce tri storočia zaistilo mestu prosperitu tiež vďaka vínam z neďalekého Cognacu. Od roku 1152 bolo La Rochelle anglickou provinciou následkom sobáša Eleonóry Akvitánskej, majiteľky rozsiahlych území zahŕňajúcich i La Rochelle, s anglickým kráľom Henrichom II. dva mesiace po jej rozvode s francúzskym kráľom Ľudovítom VII. Okolo mesta boli v rokoch 1160 – 1170 postavené na obranu nové hradby, ku koncu storočia rozšírené ešte o hrad Vauclair. Za zachovanie lojality ku kráľovi počas anglickej revolty odmenila Eleonóra Akvitánska mesto v roku 1199 oslobodením od daní a rozšírením politických a súdnych právomocí. Na ich základe sa v meste uskutočnila prvá voľba starostu v celých francúzskych dejinách.

Geografia
---------

### Poloha

La Rochelle sa nachádza na západnom pobreží Francúzska. Je vzdialené 187 km severne od Bordeaux, 147 km južne od Nantes, 143 km západne od Poitiers a 472 km na juhozápad od Paríža.

### Geológia

Charente-Maritime sa rozkladá na vápencovom podloží z obdobia jury (asi pred 160 miliónmi rokov). V tej dobe bola táto oblasť morským dnom. V teplých obdobiach tu dno vznikalo nahromadením malých morských organizmov, ktoré tu skameneli. Dodnes je tu možné nájsť tieto skameneliny. Na tie sa v chladnejších obdobiach viazali vrstvy najmä piesku a bahna. Takto vznikli terajšie vápencové útesy, ktoré sú vďaka svojej kvalite hojne využívané v miestnom stavebníctve.

### Topografia

Celá oblasť okolo La Rochelle je na rozľahlej náhornej plošine ktorej priemerná nadmorská výška je štyri metre. Terén je otvorený s výškovým rozsahom 0 – 28 m a s prakticky žiadnymi veternými prekážkami.

### Vodopis

Hĺbka vody je pri prílivu asi 4 metre. Morské prúdy majú v zálive rýchlosť 2 – 4 km/h. V okolí prístavu žijú rôzne morské živočíchy, ako napr. delfín skákavý, tuleň šedý, morské korytnačky a medúzy.

### Podnebie

I keď je La Rochelle na rovnakej zemepisnej šírke ako napríklad kanadský Montreal alebo ruské Kurilské ostrovy, je miestne počasie teplé po celý rok. Je to najmä v dôsledku prúdenia Golfského prúdu a intenzívneho slnečného žiarenia ktorého sila je porovnateľná s Azúrovým pobrežím.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Mesiac** | **Január** | **Február** | **Marec** | **Apríl** | **Máj** | **Jún** | **Júl** | **August** | **September** | **Október** | **November** | **December** | **Rok** |
| **Minimálne teploty** (°C) | 3.4 | 4.0 | 5.4 | 7.4 | 10.7 | 13.7 | 15.8 | 15.7 | 13.7 | 10.5 | 6.3 | 3.9 | 9.2 |
| **Maximálne teploty** (°C) | 8.5 | 9.9 | 12.1 | 14.7 | 17.9 | 21.3 | 23.8 | 23.5 | 21.8 | 18.0 | 12.6 | 9.2 | 16.1 |
| **Priemerné teploty** (°C) | 5.9 | 6.9 | 8.7 | 11.1 | 14.3 | 17.5 | 19.8 | 19.6 | 17.8 | 14.2 | 9.4 | 6.6 | 12.7 |
| **Slnečný svit** (h) | 84 | 111 | 174 | 212 | 239 | 272 | 305 | 277 | 218 | 167 | 107 | 85 | 2250 |
| **Zrážky** (mm) | 82.5 | 66.1 | 57.0 | 52.7 | 61.1 | 42.9 | 35.1 | 46.4 | 56.5 | 81.6 | 91.8 | 81.8 | 755.3 |

Obyvateľstvo
------------

Počet obyvateľov obce je 74 880 (2011).

Nasledujúci graf zobrazuje vývoj počtu obyvateľov v obci.

Zdroje: INSEE


**Vývoj obyvateľstva**| **1821** | **1831** | **1836** | **1841** | **1846** | **1851** | **1856** | **1861** |
| 12,327 | 14,629 | 14,857 | 16,720 | 17,465 | 16,507 | 16,175 | 18,904 |
| **1866** | **1872** | **1876** | **1881** | **1886** | **1891** | **1896** | **1901** |
| 18,710 | 19,506 | 19,583 | 22,464 | 23,829 | 26,808 | 28,376 | 31,559 |
| **1906** | **1911** | **1921** | **1926** | **1931** | **1936** | **1945** | **1954** |
| 33,858 | 36,371 | 39,770 | 41,521 | 45,043 | 47,737 | 48,923 | 58,799 |
| **1962** | **1968** | **1975** | **1982** | **1990** | **1999** | **2004** |
| 66,590 | 73,347 | 75,367 | 75,840 | 71,094 | 76,584 | 78,000 |

Osobnosti mesta
---------------

* Louis Raduit de Souches (\* 1608 – † 1682), jeden z najschopnejších vojvodcov tridsaťročnej vojny
* René-Antoine Ferchault de Réaumur (\* 1683 – † 1757), vedec
* William-Adolphe Bouguereau (\* 1825 – † 1905), maliar obdobia realizmu
* Jean-Loup Chrétien (\* 1938), pilot, prvý francúzsky kozmonaut z letov kozmických lodí Sojuz i raketoplánu

Vzdelanie
---------

* La Rochelle Business School

Partnerské mestá
----------------

* Izrael  Akko, Izrael, 1972
* Maroko  Essaouira, Maroko, 1999
* Germany  Lübeck, Nemecko, 1988
* USA  New Rochelle, New York, USA, 1910
* Rusko  Petrozavodsk, Rusko, 1973
* Portugalsko  Santiago de Figueiró, Portugalsko, 2003

Referencie
----------

1. ↑   *Répertoire Géographique des Communes* [online]. Institut national de l'information géographique et forestière (IGN), [cit. 2014-02-09]. Dostupné online. Archivované 2011-05-02 z originálu. (po francúzsky)
2. ↑  Populations légales 2009 [online] Institut national de la statistique et des études économiques (Insee). Dostupné online. (po francúzsky)
3. ↑  Résultat du recensement de la population 2008 [online] Institut national de la statistique et des études économiques (Insee). Dostupné online. (po francúzsky)

Iné projekty
------------

Commons
* Spolupracuj na Commons Commons ponúka multimediálne súbory na tému **La Rochelle**

Externé odkazy
--------------

* Oficiálna stránka

Zdroj
-----

* *Tento článok je čiastočný alebo úplný preklad článku La Rochelle na českej Wikipédii.*